REZOLUTË

PËR VLERËSIMIN E VEPRIMTARISË SË ENTIT RREGULLATOR TË UJIT,
PËR VITIN 2023

Kuvendi i Shqipërisë,
Duke njohur Entin Rregullator të Ujit si një institucion të pavarur publik, përgjegjës për rregullimin dhe mbikëqyrjen e sektorit të furnizimit me ujë dhe largimit e përpunimit të ujërave të ndotura në nivel kombëtar;
Duke theksuar faktin se viti 2023 ka qenë një vit i një rëndësie të veçantë për sektorin UK, i cili është karakterizuar nga ndryshime thelbësore, sa i përket procesit të riorganizimit dhe operimit të tij, në vijim të vendimit të Këshillit të Ministrave nr. 302, datë 11.5.2022, proces i cili deri në fund të vitit 2023 rezultoi në konkretizimin e 13 shoqërive UK Rajonale nga 15, të parashikuara sipas reformës;
Duke theksuar faktin se reforma në sektorin UK ka dhënë impaktin e vet në drejtim të përmirësimit në përgjithësi të situatës financiare të sektorit krahasuar me vitin paraardhës 2022, duke sjellë një përmirësim të treguesve kryesorë të performancës, si: mbulimi i kostove O&M, normës së arkëtimit korrente dhe asaj të përgjithshme, nivelin e matjes, eficiencën e stafit, kohëzgjatjen e furnizimit me ujë etj.;
Duke theksuar faktin se sfidat e sektorit UK, si dhe reforma e ndërmarrë nga qeveria në këtë sektor e bëjnë të domosdoshëm miratimin sa më parë të ligjit të ri, duke i dhënë ERRU-së kompetencat e nevojshme të rregullatorit të sektorit, si dhe rrit pavarësinë e tij institucionale,
Për vitin 2023 vlerëson: 
- Punën e ERRU-së për nënshkrimin e dy marrëveshjeve të bashkëpunimit midis AKUK-së dhe ERRU-së, konkretisht “Për raportimin e të dhënave të shoqërive UK pranë sistemit të integruar të informacionit të performancës (IPIS)”, si dhe “Për hartimin dhe miratimin e modelit të planeve pesëvjeçare të biznesit për shërbimet e FU-së dhe KUN-së”.
- Punën e ERRU-së në licencimin e shoqërive të reja rajonale të krijuara në kuadër të reformës në sektorin UK.
- Punën e ERRU-së në kuadër të reformës në sektorin UK, e cila agregon sektorin UK në 15 shoqëri UK rajonale, reformë e cila ka pasur një impakt pozitiv në përmirësimin e situatës financiare të shoqërive dhe në cilësinë e ofrimit të shërbimit nga këto shoqëri.
- Vlerëson punën e ERRU-së, si pjesë raportuese e Grupit Ndërinstitucional të Punës për Integrimin Evropian (GNPIE).
- Vlerëson kontributin e dhënë nga ERRU-ja si pjesë e grupit ndërinstitucional në finalizimin e Strategjisë Ndërsektoriale për Mbrojtjen e Konsumatorit dhe Mbikëqyrjen e Tregut 2023–2030.
- Vlerëson punën e ERRU-së për miratimin e Strategjisë Sektoriale të Shërbimeve UK 2020–2030.
Kuvendi i Shqipërisë, për vitin 2024, i rekomandon ERRU-së:
1. Në kuadër të reformës në sektorin UK, të ofrojë asistencën e nevojshme për shoqëritë rajonale, në lidhje me problematikat që në mjaft raste priten të hasen nga propozimet e tarifave të reja, duke zbatuar metodologjinë e re të tarifave të shërbimeve UK.
2. Në bashkëpunim me AKUK-në, të kontribuojë në ngritjen sa më shpejt të sistemit të integruar të të dhënave dhe treguesve kryesorë të performancës, në kuadër të marrëveshjes “Për raportimin e të dhënave të shoqërive UK pranë sistemit të integruar të informacionit të performancës (IPIS)”, i cili do të përdoret nga të dyja palët.
3. Në bashkëpunim me AKUK-në, të marrë iniciativën për ndryshimet e nevojshme legjislative për sigurinë e objekteve të sistemeve të FU-së, të konsideruara si objekte të rëndësisë së veçantë, për të mundësuar zgjidhje alternative që reduktojnë kostot mjaft të larta të rojeve, duke konsideruar zgjidhje alternative teknike përmes sistemeve digjitale të teknologjisë së informacionit.
4. Gjatë monitorimeve që kryen, t’i kushtojë rëndësi të veçantë monitorimit të cilësisë dhe sasisë së ujit, kërkesë e cila theksohet edhe në raportprogresin e KE-së dhe që ka ndikim të drejtpërdrejtë në cilësinë e jetës dhe uljen e shpenzimeve të qytetarëve.
5. Në vijim të reformës, të kërkojë nga shoqëritë rajonale pajisjen e të gjithë klientëve me matës, si një nga objektivat kryesorë të këtyre shoqërive me ndikim direkt në përmirësimin dhe lehtësimin e kërkesës për ujë, uljes së shpërdorimeve të mbikonsumit të tij, në mënyrë që t’i jepet fund abuzimit nga klientët e papërgjegjshëm.
6. Të vijojë punën për krijimin e mekanizmave informues për rritjen e ndërgjegjësimit të konsumatorëve në drejtim të cilësisë së shërbimit UK të ofruar nga shoqëritë, si dhe njohjes së të drejtave dhe detyrimeve të palëve.
7. Të nxisë shoqëritë UK për të krijuar standarde eficiente në trajtimin e ankesave, si dhe të vijojë procesin e monitorimit për procedurat e trajtimit dhe zgjidhjes së ankesave të konsumatorëve nga ana e shoqërive UK.
8. Të hartojë një metodologji për një analizë sa më realiste dhe efikase të organogramës së shoqërive rajonale, për të bërë të mundur reduktimin e abuzimeve dhe punësimin e stafit të tepërt nga ana e shoqërive rajonale.
9. Në aplikimin që bëjnë shoqëritë e reja rajonale për tarifa të reja, të ndjekë një politikë agresive për përmirësimin e Treguesve të Performancës nga ana e shoqërive UK, sidomos për reduktimin e humbjeve administrative dhe fizike, mbështetur në një analizë të detajuar tekniko-ekonomike që evidenton mundësitë reale që ka shoqëria për përmirësimin e këtyre treguesve.
10. Të bashkëpunojë me AKUK-në për të bërë të mundur mbështetjen e duhur financiare dhe asistencë teknike për përballimin e vështirësive që kanë aktualisht shoqëritë rajonale, për menaxhimin e aktiviteteve të tyre, si: rakordimi dhe shlyerja e detyrimeve të prapambetura me institucionet financiare kombëtare dhe ndërkombëtare, rakordimi i numrit të klientëve debitorë në sistem me ato në bilancet financiare nga UK-të ekzistuese.
11. Në kuadër të marrëveshjes së bashkëpunimit me AKUK-në “Për hartimin dhe miratimin e modelit të planeve 5-vjeçare të biznesit për shërbimet e UK-së”, të mbikëqyrë përgatitjen dhe miratimin e modelit të unifikuar të planeve të biznesit 5-vjeçare, si dhe udhëzuesin përkatës, në përputhje me termat e referencës dhe kushtet e parashikuara në kontratën me konsulentin.
12. Në kuadër të hapjes së negociatave me BE-në, të kontribuojë në përmbushje të kërkesave të acquis, në lidhje me direktivat evropiane për ujin e pijshëm, ujërat e ndotura dhe të llumrave të ITUN.
13. Duke pasur parasysh ndikimin që ka kostoja e energjisë në kostot operacionale të shoqërive UK, të kërkojë nga shoqëritë rajonale UK të bëjnë një studim për eficiencën e energjisë në sistemet e furnizimit me ujë, duke u fokusuar në përdorimin e burimeve alternative të rinovueshme nga shoqëritë UK.

KRYETARE
Lindita Nikolla

